VSM Sklep EPVDp 80/2018
Sodna praksa višjih sodišč, 2018-12-05

Janica Gajšek Rojs (preds.), Boris Podgornik (poroč.), Darja Šenica

prenehanje veljavnosti vozniškega dovoljenja - rehabilitacijski programi - izbris kazenskih točk

Pritožbeno sodišče sicer ne dvomi, da je storilec I.K. opravil rehabilitacijski program, kakor je to razvidno iz potrdila Javne agencije Republike Slovenije za varnost prometa z dne 5. 12. 2017, ki so ga pritožniki priložili svoji pritožbi, vendar je mogoče izbris štirih kazenskih točk le na podlagi zakonsko predpisanih izpolnjenih pogojev, le-ti pa v obravnavani zadevi niso podani.

I. Pritožba zagovornikov storilca I.K. se zavrne kot neutemeljena in se potrdi sklep sodišča prve stopnje.

II. Storilec je dolžan plačati sodno takso kot strošek pritožbenega postopka v znesku 20,00 EUR.

1. Okrajno sodišče v Mariboru je z izpodbijanim sklepom z dne 8. 11. 2018 storilcu I.K. izreklo prenehanje veljavnosti njegovega vozniškega dovoljenja za vse kategorije motornih vozil, ki so bile vanj vpisane na dan 5. 8. 2017, v breme pa mu je naložilo tudi plačilo sodne takse v znesku 30,00 EUR.

2. Proti navedenemu sklepu so se pravočasno pritožili storilčevi zagovorniki in v svoji pritožbi med drugim navedli, da sodišče prve stopnje pri svoji odločitvi ni upoštevalo dejstva, da je storilec 28. 11. 2017 in 5. 12. 2017 opravil ustrezen rehabilitacijski program pri Javni agenciji Republike Slovenije za varnost prometa, kar pomeni, da se mu iz evidence izbrišejo štiri kazenske točke in bi jih tako imel zgolj 17, kar pa je pod mejo izreka prenehanja veljavnosti vozniškega dovoljenja. Storilec tudi nujno potrebuje vozniško dovoljenje za opravljanje poklica srednje medicinske sestre v reševalnem vozilu, saj je ob tem tudi voznik reševalnega vozila, prav tako pa veljavno vozniško dovoljenje potrebuje tudi za prevoz na oddaljeno delovno mesto. K pritožbi prilaga obvestilo o izbiri za delovno mesto in plačilne liste za mesec julij, avgust in september, prav tako pa tudi potrdilo Javne agencije Republike Slovenije o opravljenem rehabilitacijskem programu z dne 5. 12. 2017.

4. Določba tretjega odstavka 22. člena Zakona o prekrških (v nadaljevanju ZP-1) med drugim predpisuje, da če voznik v času dveh let doseže ali preseže 18 kazenskih točk v cestnem prometu, mu sodišče izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk. Iz evidence kazenskih točk Ministrstva za pravosodje z dne 26. 10. 2018 in iz obvestila istega ministrstva sodišču prve stopnje z dne 23. 10. 2018 je med drugim razvidno, da je storilec I.K. s plačilnim nalogom PP Maribor I z dne 7. 4. 2018, za prekršek, ki ga je storil istega dne, ki je postal pravnomočen 19. 4. 2017, dosegel 3 kazenske točke, še nadaljnjih 18 kazenskih točk pa s sodbo Okrajnega sodišča Maribor z dne 4. 10. 2018, za prekršek, ki ga je storil 5. 8. 2017, in ki je postala pravnomočna 17. 10. 2018, kar skupno pomeni 21 kazenskih točk. Zaradi tega so izpolnjeni pogoji iz navedene materialne določbe tretjega odstavka 22. člena Zakona o prekrških (v nadaljevanju ZP-1) in je sodišče prve stopnje z izpodbijanim sklepom z dne 8. 11. 2018 storilcu I.K. utemeljeno izreklo prenehanje veljavnosti vozniškega dovoljenja v obsegu, kot je to navedeno v točki I. izreka izpodbijanega sklepa.

5. Pritožnikove pritožbene navedbe, v katerih uveljavlja izbris štirih kazenskih točk storilcu I.K., kar pomeni v evidenci kazenskih točk zanj 17 kazenskih točk, s čemer ne bi bili izpolnjeni pogoji za izrek prenehanja veljavnosti njegovega vozniškega dovoljenja, niso utemeljene. Pritožbeno sodišče sicer ne dvomi, da je storilec I.K. opravil rehabilitacijski program, kakor je to razvidno iz potrdila Javne agencije Republike Slovenije za varnost prometa z dne 5. 12. 2017, ki so ga pritožniki priložili svoji pritožbi, vendar je mogoče izbris štirih kazenskih točk le na podlagi zakonsko predpisanih izpolnjenih pogojev, le-ti pa v obravnavani zadevi niso podani. Izbris štirih kazenskih točk urejajo določbe Zakona o voznikih (v nadaljevanju ZVoz) in ob udeležbi v programu dodatnega usposabljanja za varno vožnjo (50. člen) je takšen izbris kazenskih točk mogoč tudi ob udeležbi v rehabilitacijskih programih iz 53. člena ZVoz. Takšnega programa se mora udeležiti oseba, ki ji je izrečeno prenehanje veljavnosti vozniškega dovoljenja in so ji bile izrečene kazenske točke med drugim zaradi odklonitve preverjanja psihofizičnega stanja in ustreznost takšnega rehabilitacijskega programa določi sodišče, kar pomeni, da je mogoče takšen rehabilitacijski program opraviti šele v fazi rehabilitacije po že doseženih 18 oziroma več kazenskih točkah in po izreku sklepa o prenehanju veljavnosti vozniškega dovoljenja in v tej fazi ustrezen rehabilitacijski program izbere sodišče in sicer v postopku odložitve izvršitve prenehanja veljavnosti njegovega vozniškega dovoljenja. Drugi primer udeležbe v rehabilitacijskem programu je obvezen pred ponovnim opravljanjem vozniškega izpita za osebo, ki ji je prenehala veljavnost vozniškega dovoljenja in sicer v primeru, če so ji bile izrečene kazenske točke za prekrške iz prvega odstavka 53. člena ZVoz, torej tudi za odklonitev preverjanja psihofizičnega stanja in takšen ustrezen rehabilitacijski program tokrat določi pooblaščeni izvajalec zdravstvene dejavnosti na podlagi ugotovitev kontrolnega zdravstvenega pregleda, kar prav tako kot v prejšnjem primeru pomeni napotitev na takšen rehabilitacijski program šele po doseženih 18 ali več kazenskih točkah in po izreku ustreznega tovrstnega sklepa o prenehanju veljavnosti vozniškega dovoljenja. Slednjič se lahko ustreznega rehabilitacijskega programa, ki ga določi pooblaščeni izvajalec zdravstvene dejavnosti, udeleži tudi imetnik veljavnega vozniškega dovoljenja enkrat v dveh letih od tedaj, ko je bil prvič pravnomočno kaznovan zaradi prekrška vožnje pod vplivom alkohola, če je bilo ugotovljeno, da je imel v organizmu več kot 0,80 grama do vključno 1,10 grama alkohola na kilogram krvi ali več kot 0,38 do vključno 0,52 mg alkohola v litru izdihanega zraka. Imetniku veljavnega vozniškega dovoljenja, ki se je udeležil rehabilitacijskega programa, se z dnem, ko predloži organu pristojnemu za vodenje evidence kazenskih točk, potrdilo o opravljenem rehabilitacijskem programu, iz evidence kazenskih točk izbrišejo štiri pravnomočno izrečene kazenske točke za prekršek vožnje pod vplivom alkohola. Storilec I.K. nobenega od teh pogojev v zvezi z udeležbo v rehabilitacijskem programu ni izpolnil, zaradi česar predložitev potrdila o opravljenem rehabilitacijskem programu slabo leto pred izdajo izpodbijanega sklepa o prenehanju veljavnosti storilčevega vozniškega dovoljenja na to odločitev sodišča prve stopnje ne more vplivati.

6. Zaradi navedenega je pritožbeno sodišče skladno z določbama 168. člena in tretjega odstavka 163. člena ZP-1 sklenilo, kot je navedeno v izreku tega sklepa in je pritožbo pritožnikov zavrnilo kot neutemeljeno ter potrdilo sklep sodišča prve stopnje, storilcu pa v skladu z določili prvega odstavka 144. člena in prvega odstavka 147. člena ZP-1 naložilo plačilo sodne takse kot strošek pritožbenega postopka v znesku 20,00 EUR (tar. št. 8407).

Zakon o prekrških (2003) - ZP-1  - člen 22, 22/3,

Zakon o voznikih (2010) - ZVoz  - člen 50, 53, 53/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.